הדולר בעולם השלים הזינוק השבועי החד מאז אוגוסט; הזהב נפל ב-3.7% השבוע - וול-סטריט וגלובל - TheMarker
הדולר בעולם השלים הזינוק השבועי החד מאז אוגוסט; הזהב נפל ב-3.7% השבוע
הדולר קפץ השבוע ב-3.4% מול היורו; נסחר מתחת ל-1.3 דולר ליורו - שיא של כמעט ארבעה חודשים
07.01.2011 22:41 עודכן ב: 06.03.2011 20:30
הדולר מתחזק מול היורו לשיא של כמעט ארבעה חודשים ונמצא בדרכו לזינוק השבועי החד ביותר זה חמישה חודשים מול המטבע האירופי, בעקבות נתוני תעסוקה שפורסמו בארה"ב אשר מהם עלה כי שיעור האבטלה נפל לשפל של 20 חודשים אולם מספר המשרות שנוספו לשוק העבודה היה נמוך מהתחזיות, ועל רקע התגברות החששות מפני החרפה במשבר החוב האירופי. בסיכום שבועי, סגר הדולר את השבוע הטוב ביותר שלו מאז אוגוסט מול המטבעות המרכזיים בעולם. מנגד, רשם מחיר הזהב את הנפילה השבועית החדה ביותר זה שישה חודשים.
הדולר מתחזק ב-0.6% מול היורו לשער של 1.2932 דולר ליורו, לאחר שמוקדם יותר כבר עלה לרמה של 1.2915 דולר ליורו - רמתו הגבוהה ביותר מאז ה-14 בספטמבר. היורו נפל השבוע ב-3.4% מול הדולר - הירידה השבועית החדה ביותר מאז השבוע שהסתיים ב-13 באוגוסט. מול הין היפני, נחלש הדולר ב-0.4% לשער של 82.98 ין לדולר, ומול הליש"ט מאבד הדולר 0.6% לרמה של 1.5547 דולר לליש"ט.
מדד הדולר של ICE, העוקב אחרי שער הדולר מול המטבעות של שש שותפות סחר גדולות של ארה"ב - בהן היורו, הין והליש"ט - עולה ב-0.3% בדרכו לזינוק שבועי של 2.5% - העלייה השבועית החדה ביותר מאז אוגוסט.
מחיר הזהב ירד זה היום הרביעי ברציפות, והשלים את הנפילה השבועית החדה ביותר זה שישה חודשים. החוזים על הזהב למסירה בפברואר נסגרו במחיר של 1,368.9 דולר לאונקייה, ירידה של 0.2%, בבורסת הסחורות של ניו יורק. בסיכום שבועי, נפל מחיר החוזים ב-3.7% - הירידה השבועית החדה ביותר מאז ראשית יולי.
משרד העבודה האמריקאי מסר היום כי 103 אלף משרות חדשות נוספו לשוק התעסוקה בארה"ב בדצמבר ושיעור האבטלה ירד ל-9.4%. תחזית הכלכלנים היתה לעלייה חדה יותר של 150 אלף במספר המשרות אך לירידה מתונה יותר בשיעור האבטלה לרמה של 9.7%. בשנת 2010 כולה, היה שיעור האבטלה בארה"ב 9.6% - הגבוה ביותר מאז שנת 1983. במהלך שנה שעברה נוספו לשוק העבודה בארה"ב כ-1.1 מיליון משרות - המספר השנתי הגבוה ביותר מאז שנת 2006.
מצדו השני של האוקיינוס האטנלטי, עלות הביטוח כנגד חדלות פירעון של אג"ח ממשלתיות של מדינות מערב אירופה גבוה יותר מזה של הכלכלות המתעוררות במזרח היבשת, בראשונה מעולם, דיווחה סוכנות הידיעות בלומברג.
מדד Markit iTraxx SovX Western Europe של חוזי CDS (credit default swaps) לביטוח נגד חדלות פירעון של 15 מדינות מערב אירופיות, בהן גרמניה, יוון ופורטוגל, עלה לרמה הגבוהה ב-0.07% ממדד Markit iTraxx SovX CEEMEA, המקיף מדינות דוגמת רומניה, טורקיה ואוקראינה, לפי ספקית המידע CMA. רק לפני פחות משנה, בחודש פברואר, היתה עלות הביטוח של הכלכלות המתעוררות גבוהה ב-1.6% מזו של כלכלות מערב אירופה.
חוזי CDS על מדינות בעלות דרגת אשראי "זבל" דוגמת אוקראינה ורומניה היו בין בעלי הביצועים הטובים ביותר בעולם בשלושה החודשים האחרונים, ואילו יוון, אירלנד וספרד רשמו את הביצועים הגרועים ביותר באותה תקופה, לפי CMA.